Vier sterf in grusame trompop-botsingFoto: Netcare 911 Chris Botha, woordvoerder van Netcare 911, het gesê die botsing het omstreeks 19:00 op die R603 in die Lovu informele nedersetting plaasgevind. “Nadat die voertuie gebots het, het die vragmotor die pad verlaat en saam met die motor ongeveer 100 meter deur die nedersetting geploeg en alles in sy pad verwoes,” het Botha gesê. Die motor, waarin vier insittendes vasgekeer is, was onder die trok vasgedruk. “Drie van die insittendes het toe reeds aan hul veelvuldige beserings beswyk. Die vierde een was in ŉ kritieke toestand en paramedici het vinnig gewerk om hom te probeer stabiliseer, maar hy het ongelukkig ook gesterf voordat hy uit die wrak bevry kon word.” Volgens Botha moes ŉ vragmotor en hyskraan gebruik word om die vragmotor van die motor af te trek, voordat reddingswerkers meganiese toerusting kon gebruik om die vier liggame uit die wrak van die motor te sny. Die polisie ondersoek die ongeluk.